ปัจจัยความเสี่ยง

ในปี 2548 คณะกรรมการบริหารความเสี่ยง (RISK MANAGEMENT COMMITTEE) ของบริษัทฯ
ได้จัดให้มีการประชุมรวมทั้งสิ้น 11
ครั้งเพื่อพิจารณาและประเมินความเสี่ยงที่อาจจะเกิดขึ้นและกำหนดมาตรการในการป้องกันหรือลดความเสี่ยงนั้น
ๆ โดยเน้นการบริหารความเสี่ยงให้มีประสิทธิภาพและเหมาะสมกับสภาพธุรกิจของบริษัทฯ
ในปัจจุบันโดยมีประเด็นสำคัญที่คณะกรรมการบริหารความเสี่ยงได้หยิบยกขึ้นมาพิจารณาและทบทวนอย่างสม่ำเสมอดังนี้

ความเสี่ยงด้านธุรกิจถ่านหิน

ความเสี่ยงในการลงทุนพัฒนาธุรกิจถ่านหิน :
การลงทุนในธุรกิจถ่านหินมีความเสี่ยงเช่นเดียวกับการลงทุนในธุรกิจอื่น
ความสามารถในการป้องกันและหลีกเลี่ยงความเสี่ยงในการลงทุนขึ้นอยู่กับความรู้และประสบการณ์ของแต่ละบริษัทฯ
ซึ่งความเสี่ยงในการลงทุนจะต้องพิจารณาเป็นแต่ละกรณีๆ ไปตามสภาพความเป็นจริงโดยทั่วไป
การพัฒนาธุรกิจถ่านหินมีปัจจัยความเสี่ยงที่จะต้องคำนึงถึงอยู่เสมอคือความถูกต้องแม่นยำของการประเมินปริมาณสำรองและคุณภาพถ่านหินของแหล่งถ่านหินที่จะพัฒนารวมถึงระยะเวลาและลักษณะหรือประเภทของสัมปทานที่ได้รับอนุญาต
บทบัญญัติของกฎหมาย ภาวะการเมืองของประเทศที่จะลงทุน
สถานการณ์ด้านการตลาดและปัจจัยอื่นที่มีสาระสำคัญและอาจจะส่งผลกระทบอย่างรุนแรงต่อผลตอบแทนในการลงทุน
เช่น เสถียรภาพด้านราคาน้ำมัน เส้นทางขนส่งและทำเลที่ตั้งของแหล่งแร่
และนโยบายของรัฐบาลท้องถิ่น เป็นต้น ทั้งนี้บริษัทฯ
จะศึกษาความเป็นไปได้ในแต่ละโครงการที่จะลงทุนโดยพิจารณาและกลั่นกรองปัจจัยความเสี่ยงในด้านต่างๆ
อย่างละเอียดถี่ถ้วนก่อนที่จะนำข้อมูลดังกล่าวมาใช้ประกอบในการตัดสินใจลงทุนในแต่ละโครงการ

ความเสี่ยงในการประเมินปริมาณสำรองของแหล่งถ่านหิน :
ความสามารถในการสำรวจและประเมินปริมาณสำรองของแหล่งถ่านหินได้อย่างแม่นยำถือว่าเป็นหัวใจสำคัญของบริษัทผู้ประกอบธุรกิจทำเหมืองถ่านหินเพราะข้อมูลที่ได้จากการสำรวจ
เช่นความลึกและความสมบูรณ์ของแหล่งถ่านหินจะถูกนำมาใช้ในการประเมินปริมาณสำรองและคุณภาพของแหล่งถ่านหินที่สามารถจะพัฒนาในเชิงธุรกิจได้
ดังนั้นข้อมูลดังกล่าวจึงถือว่าเป็นข้อมูลพื้นฐานที่สำคัญในการตัดสินใจและประเมินผลตอบแทนในการลงทุนทำเหมืองเพื่อผลิตถ่านหินออกจำหน่าย
บริษัทฯ
จึงให้ความสำคัญกับหน่วยงานที่รับผิดชอบด้านการสำรวจและประเมินแหล่งถ่านหินเป็นพิเศษโดยเฉพาะการพัฒนาทรัพยากรบุคคลและเทคโนโลยีอย่างจริงจังและต่อเนื่องทำให้บริษัทฯ
ประสบความสำเร็จในการสำรวจหาแหล่งถ่านหินทั้งในและต่างประเทศในช่วงที่ผ่านมา
แต่เนื่องจากแหล่งถ่านหินในประเทศมีอยู่จำกัดและมีคุณภาพด้อยกว่าถ่านหินที่สำรวจพบในต่างประเทศ
ดังนั้นบริษัทฯ
จึงได้เน้นการสำรวจและพัฒนาแหล่งถ่านหินในต่างประเทศเป็นหลักโดยเฉพาะแหล่งถ่านหินในประเทศอินโดนีเซีย
ซึ่งถือว่าเป็นประเทศที่มีการสะสมตัวของแหล่งถ่านหินที่สมบูรณ์ที่สุดในทวีปเอเชีย
ปัจจุบันบริษัทร่วมทุนได้เปิดการทำเหมืองเพื่อผลิตถ่านหินจากแหล่งในประเทศอินโดนีเซียไปแล้ว 2
แหล่งได้แก่สัมปทาน COAL CONTRACT OF WORK มีกำหนด 30 ปีสิ้นสุดปี 2574
ซึ่งลงนามกับรัฐบาลอินโดนีเซีย โดยมีกำลังการผลิตถ่านหินปีละประมาณ 1.5 – 2 ล้านตัน
นอกจากนี้บริษัทร่วมทุนยังได้เข้าลงทุนพัฒนาแหล่งถ่านหินคุณภาพสูงในประเทศอินโดนีเซียเพิ่มเติมอีก
1 แหล่งในปี 2547 ซึ่งสามารถผลิตถ่านหินจากแหล่งนี้ออกจำหน่ายได้แล้วตั้งแต่ปลายปี 2548
และจะผลิตถ่านหินเต็มกำลังการผลิตในระดับ 1.5 – 2 ล้านตันภายในปี 2549
ขณะนี้บริษัทฯและบริษัทย่อย
ยังมีโครงการสำรวจและพัฒนาแหล่งถ่านหินในอีกหลายพื้นที่ทั้งในและต่างประเทศเพื่อเพิ่มศักยภาพด้านปริมาณสำรองตลอดจนเพิ่มการผลิตและจำหน่ายถ่านหินในอนาคต

ความเสี่ยงในการทำเหมืองถ่านหิน :
หากการสำรวจและการประเมินปริมาณสำรองของแหล่งถ่านหินดำเนินการอย่างถูกต้องตามขั้นตอนและเป็นไปตามหลักวิชาที่ยอมรับโดยทั่วไปตามมาตรฐานสากล
ความเสี่ยงในด้านการลงทุนทำเหมืองถ่านหินก็จะลดลงตามไปด้วย
คงจะเหลือแต่ความเสี่ยงในขั้นตอนการขอประทานบัตรและการทำเหมืองซึ่งเป็นไปได้ว่าอาจพบอุปสรรคหรือทำให้ต้องใช้เวลาในการพัฒนานานกว่าที่ได้คาดการณ์ไว้และ/หรืออาจประสบภัยธรรมชาติในช่วงการผลิตทำให้การผลิตและการส่งมอบถ่านหินไม่เป็นไปตามเป้าหมายที่กำหนด
ฉะนั้นเพื่อเป็นการลดความเสี่ยงดังกล่าวบริษัทฯ
จึงได้มอบหมายให้เจ้าหน้าที่ที่รับผิดชอบด้านมวลชนเข้าสำรวจพื้นที่และชี้แจงข้อเท็จจริงเกี่ยวกับการทำเหมืองให้เจ้าของพื้นที่ได้มีความเข้าใจในกิจกรรมของบริษัทฯ
อย่างถูกต้องครบถ้วนเพื่อไม่ให้เกิดความล่าช้าในขั้นตอนการพัฒนา
ส่วนด้านการผลิตและการส่งมอบถ่านหินให้ลูกค้าบริษัทฯ
ได้กำหนดเป็นนโยบายให้ฝ่ายที่รับผิดชอบการทำเหมืองจะต้องจัดให้มีสต็อกถ่านหินสำเร็จรูปไว้ให้เพียงพอต่อการจำหน่ายตลอดเวลาโดยให้มีการสต็อกถ่านสำเร็จรูปในปริมาณที่จะจำหน่ายได้ไม่น้อยกว่า
1 เดือนของปริมาณการจำหน่ายถ่านหินโดยเฉลี่ยในแต่ละปี

ความเสี่ยงด้านการตลาด :
ตลาดถ่านหินในประเทศถือว่ามีความเสี่ยงน้อยเพราะถ่านหินในประเทศยังมีราคาต่อหน่วยของค่าความความร้อนต่ำกว่าเชื้อเพลิงทดแทนชนิดอื่นอยู่มากทำให้ความต้องการใช้เพิ่มขึ้นตลอดเวลาจนกำลังการผลิตในประเทศไม่สามารถตอบสนองได้อีกต่อไป
ดังจะเห็นได้จากปริมาณการนำเข้า ถ่านหินที่เพิ่มขึ้นทุกปี
ส่วนตลาดถ่านหินระหว่างประเทศมักจะมีความผันผวนสูงกว่าโดยเฉพาะความผันผวนด้านราคา
ดังนั้นเพื่อเป็นการลดความเสี่ยงในด้านตลาดระหว่างประเทศ บริษัทฯ
จึงได้กำหนดนโยบายให้บริษัทร่วมทุนในประเทศอินโดนีเซียทำสัญญาขายถ่านหินล่วงหน้าไม่น้อยกว่าร้อยละ
50
ของปริมาณการผลิตถ่านหินในปีถัดไปโดยจะพยายามทำสัญญาขายถ่านหินล่วงหน้าในช่วงที่ราคาถ่านหินปรับตัวสูงขึ้น

ความเสี่ยงเรื่องการชำระหนี้ : เนื่องจากลูกค้าในประเทศที่บริษัทฯ
ให้เครดิตในการสั่งซื้อถ่านหินส่วนใหญ่เป็นลูกค้ารายใหญ่ที่มีประวัติการชำระเงินที่ดีและมีความมั่นคงทางการเงินสูง
อีกทั้งยังเป็นลูกค้าของบริษัทฯ มาเป็นเวลานับสิบปี ดังนั้นบริษัทฯ
จึงมีความมั่นใจว่าจะไม่มีความเสี่ยงจากการที่ลูกค้าไม่ชำระหนี้ในอนาคต
ส่วนการจำหน่ายถ่านหินให้กับลูกค้าในต่างประเทศลูกค้าทุกรายจะต้องส่งมอบ LETTER OF CREDIT
(L/C) ให้แล้วเสร็จก่อนการขนถ่ายทุกครั้ง ซึ่งทำให้บริษัทฯ
ไม่มีความเสี่ยงในการจำหน่ายถ่านหินในต่างประเทศแต่อย่างใด

ความเสี่ยงในด้านสินค้าทดแทน :
ถึงแม้ว่าราคาถ่านหินจะปรับตัวสูงขึ้นอย่างมากในช่วงไตรมาสสุดท้ายของปี 2546
และต่อเนื่องมาจนถึงปัจจุบันแต่เมื่อเปรียบเทียบราคาต่อหน่วยของค่าความร้อนที่เท่ากันของเชื้อเพลิงทดแทนอย่างอื่นอันได้แก่
น้ำมันเตา น้ำมันดีเซล
และก๊าซธรรมชาติแล้วจะเห็นได้ว่าถ่านหินยังคงมีราคาต่อหน่วยของค่าความร้อนที่ต่ำกว่าเชื้อเพลิงอื่นมาก
จึงประเมินได้ว่าความเสี่ยงด้านสินค้าทดแทนยังอยู่ในเกณฑ์ที่ต่ำ

ความเสี่ยงด้านธุรกิจเอทานอล

บริษัท ไทย อะโกร เอ็นเนอร์ยี่ จำกัด ซึ่งเป็นบริษัทย่อยที่ลงทุนก่อสร้างโรงงานผลิตเอทานอล
(แอลกอฮอล์บริสุทธิ์ 99.5 %) เพื่อใช้เป็นเชื้อเพลิงที่อำเภอด่านช้าง จังหวัดสุพรรณบุรี
ขนาดกำลังผลิตเอทานอล 150,000 ลิตรต่อวัน โดยใช้กากน้ำตาล (MOLASSES)
เป็นวัตถุดิบซึ่งสามารถใช้เอทานอลผสมกับน้ำมันเบนซิน ในอัตราส่วนผสม 10%
เป็นน้ำมันแก๊สโซฮอล์ซึ่งใช้เป็นเชื้อเพลิงสำหรับรถยนต์ โดยทั่วไป
โดยได้เริ่มผลิตเอทานอลออกจำหน่ายตั้งแต่ต้นปี 2548 เป็นต้นมา
ซึ่งธุรกิจนี้ยังมีปัจจัยเสี่ยงดังต่อไปนี้

(1) ความเสี่ยงในเรื่องราคาขายเอทานอลซึ่งไม่สามารถกำหนดราคาขายได้อย่างเสรีและอาจจะไม่สอดคล้องกับต้นทุนการผลิตทำให้ผู้ประกอบการประสบผลขาดทุนและไม่สามารถดำรงอยู่ต่อไปได้
    โดยผู้ประกอบการได้นำเรื่องนี้เข้าหารือกับภาครัฐเพื่อให้มีการกำหนดราคาขายเอทานอลให้สอดคล้องกับต้นทุนการผลิตที่เกิดขึ้นจริงรวมทั้งผลักดันให้รัฐบาลจัดตั้งกองทุนรักษาระดับราคาเอทานอลเพื่อให้เกิดเสถียรภาพในระยะยาว

(2) ความเสี่ยงในเรื่องปริมาณและราคากากน้ำตาลที่ใช้เป็นวัตถุดิบเนื่องจากภาครัฐ ส่งเสริมให้
    ผู้ประกอบอุตสาหกรรมโรงน้ำตาลจัดตั้งโรงงานผลิตเอทานอลจากน้ำอ้อยโดยตรงอาจจะทำให้ประสบปัญหาขาดแคลนกากน้ำตาลซึ่งเป็นวัตถุดิบได้ในอนาคต
    กอปรกับราคากากน้ำตาลมีการปรับตัวสูงขึ้นมากจะมีผลทำให้ต้นทุนการผลิตเอทานอลเพิ่มสูงขึ้นตามไปด้วย
    ซึ่งบริษัท ไทย อะโกร เอ็นเนอร์ยี่ จำกัด
    ได้แก้ไขปัญหานี้โดยการทำสัญญาซื้อกากน้ำตาลในราคาคงที่คิดเป็นประมาณร้อยละ 60
    ของความต้องการใช้ในแต่ละปีเป็นเวลา 5 ปี ตั้งแต่ปี 2548 ถึง ปี 2552
    เพื่อแก้ไขปัญหาดังกล่าวไว้ล่วงหน้าแล้วและจะได้ศึกษาถึงวิธีการผลิตเอทานอลจากวัตถุอื่น เช่น
    มันสำปะหลัง ข้าวฟ่าง เป็นต้น
    เพื่อนำมาใช้เป็นวัตถุในการผลิตเอทานอลแทนกากน้ำตาลในระยะต่อไป

(3) เอทานอลเป็นเชื้อเพลิงที่มีความดันไอต่ำสามารถติดไฟได้ง่ายและมีคุณสมบัติที่สามารถดูดความชื้นในอากาศได้
    จึงมีความเสี่ยงต่อการเกิดอัคคีภัยหากไม่ได้มีมาตรการควบคุมป้องกันการเกิดอัคคีภัยและการเก็บเอทานอลที่ถูกต้อง
    ในการนี้บริษัท ไทย อะโกร เอ็นเนอร์ยี่ จำกัด
    ได้ก่อสร้างโรงงานโดยมีระบบป้องกันอัคคีภัยตามมาตรฐาน AMERICAN PETROLEUM
    INSTITUTE และมีการสร้างถังเก็บเอทานอลที่มีระบบอัดไนโตรเจนภายในถังเก็บ
    (NITROGEN BLANKETING)
    เพื่อป้องกันการติดไฟของไอเอทานอลในถังเก็บและป้องกันการดูดซึมความชื้นจากอากาศ
    เพื่อการรักษาคุณภาพของเอทานอลให้ได้มาตรฐาน อย่างไรก็ตาม บริษัท ไทย อะโกร
    เอ็นเนอร์ยี่ จำกัด
    ได้จัดทำประกันการเสี่ยงภัยทุกชนิดให้ครอบคลุมมูลค่าทรัพย์สินของโรงงานที่อาจจะเกิดความเสียหายจากอุบัติภัยต่างๆ
    ในอนาคตไว้ด้วยแล้ว

ความเสี่ยงทางการเงิน

ความเสี่ยงเกี่ยวกับอัตราดอกเบี้ย : ปัจจุบันบริษัทฯ
และบริษัทในเครืออยู่ในฐานะปลอดเงินกู้จึงไม่มีความเสี่ยงเกี่ยวกับการเปลี่ยนแปลงอัตราดอกเบี้ยแต่อย่างใด
ยกเว้นบริษัท ไทย อะโกร เอ็นเนอร์ยี่ จำกัด ซึ่งเป็นบริษัทย่อยที่บริษัทฯถือหุ้นอยู่ร้อยละ 75.75
ของทุนที่ชำระแล้วได้กู้ยืมเงินระยะยาวเป็นสกุลเงินบาทจากธนาคารพาณิชย์แห่งหนึ่งมีกำหนด 8 ปี
จำนวนเงิน 480 ล้านบาท เพื่อนำมาใช้ลงทุนก่อสร้างโรงงานผลิตเอทานอลเพื่อใช้เป็นเชื้อเพลิง
จะต้องชำระดอกเบี้ยในอัตราคงที่ร้อยละ 5 ต่อปี ในช่วง 3 ปีแรกและอัตราดอกเบี้ยลอยตัว MLR-1
ในช่วงปีที่ 3 ถึง 8 ซึ่งอาจจะได้รับผลกระทบจากการเปลี่ยนแปลงอัตราดอกเบี้ยในอนาคต
โดยบริษัทฯ
จะติดตามแนวโน้มของอัตราดอกเบี้ยอย่างใกล้ชิดรวมทั้งใช้เครื่องมือทางการเงินเพื่อลดความเสี่ยงจากอัตรา
ดอกเบี้ยลอยตัวดังกล่าว เช่น การแปลงหนี้เป็นอัตราดอกเบี้ยคงที่
ทั้งนี้ขึ้นอยู่กับภาวะเศรษฐกิจและตลาดการเงินในอนาคต

ความเสี่ยงเกี่ยวกับอัตราแลกเปลี่ยนเงินตราต่างประเทศ :
บริษัทฯไม่มีเงินกู้เป็นเงินตราต่างประเทศคงค้าง
ส่วนรายได้จากการขายถ่านหินจะขายเป็นเงินบาทและเงินดอลลาร์สหรัฐอเมริกา
ส่วนการซื้อถ่านหินมาขายจะซื้อเป็นเงินดอลลาร์สหรัฐอเมริกาเพียงสกุลเดียว
ทำให้รายได้ของบริษัทฯจะผันผวนไปตามอัตราแลกเปลี่ยนระหว่างเงินบาทกับเงินดอลลาร์สหรัฐอเมริกา
อย่างไรก็ตามบริษัทฯ
ได้ลดความเสี่ยงจากอัตราแลกเปลี่ยนดังกล่าวโดยทำสัญญาซื้อขายเงินตราต่างประเทศล่วงหน้า
(FORWARD EXCHANGE CONTRACTS)
เมื่อมีรายการดังกล่าวเกิดขึ้นและหรือนำเงินตราต่างประเทศที่ได้รับจากการขายถ่านหินในสกุลดอลลาร์สหรัฐอเมริกาฝากเข้าบัญชีที่บริษัทฯ
เปิดไว้กับธนาคารเพื่อใช้ชำระค่าถ่านหินและหรือเงินลงทุนที่เป็นเงินตราต่างประเทศในอนาคต
บริษัทฯและบริษัทย่อยมีสินทรัพย์และหนี้สินเป็นเงินตราต่างประเทศ ณ วันสิ้นปี 2548 ดังนี้ :-

(1) บริษัทฯ
    มีสินทรัพย์เป็นเงินฝากธนาคารและลูกหนี้การค้าจากการขายถ่านหินเป็นเงินตราต่างประเทศคงค้าง
    ณ วันสิ้นปี 2548 จำนวน 5,851,960 ดอลลาร์สหรัฐอเมริกา
    และมีหนี้สินเป็นเจ้าหนี้การค้าจากการซื้อถ่านหิน ณ วันสิ้นปี 2548 จำนวน 5,918,991
    ดอลลาร์สหรัฐอเมริกา
    โดยไม่ได้ทำสัญญาป้องกันความเสี่ยงอัตราแลกเปลี่ยนเงินตราต่างประเทศไว้เนื่องจากบริษัทฯสามารถจะนำเงินตราต่างประเทศที่ได้รับจากการขายถ่านไปชำระค่าถ่านหินที่ซื้อได้หรือฝากสำรองไว้ใช้จ่ายในอนาคต
    เพื่อช่วยลดความเสี่ยงจากอัตราแลกเปลี่ยนที่ผันผวนได้

(2) บริษัทฯ มีเงินลงทุนในบริษัทย่อยและบริษัทร่วมเป็นเงินตราต่างประเทศ ณ วันสิ้นปี 2548
    รวมทั้งสิ้น 26,940,031 ดอลลาร์สิงคโปร์
    ซึ่งเป็นการลงทุนระยะยาวที่ไม่มีกำหนดเวลายกเลิกการลงทุนที่แน่นอนจึงไม่ได้ทำสัญญาป้องกันความเสี่ยงจากอัตราแลกเปลี่ยนเงินตราต่างประเทศไว้

(3) บริษัท ไทย อะโกร เอ็นเนอร์ยี่ จำกัด ซึ่งเป็นบริษัทย่อยมีเจ้าหนี้ค่าซื้อเครื่องจักรคงค้าง ณ
    วันสิ้นปี 2548 จำนวน 572,500 เหรียญยูโร
    ซึ่งไม่ได้มีการทำสัญญาป้องกันความเสี่ยงจากอัตราแลกเปลี่ยนไว้เนื่องจากมีมูลค่าไม่มาก

ความเสี่ยงเกี่ยวกับหนี้สินที่อาจจะเกิดขึ้นในภายหน้า

-   บริษัทฯ และบริษัทในเครือไม่มีพันธะผูกพันใดๆเกี่ยวกับการออกหุ้น ใบสำคัญแสดงสิทธิ
    หลักทรัพย์แปลงสภาพ
    หุ้นกู้หรือตราสารหนี้อย่างอื่นทั้งที่ออกจำหน่ายแล้วและที่ยังไม่ได้ออกจำหน่ายคงค้างอยู่ทั้งในปัจจุบันและในอนาคต

-   บริษัทฯ
    และบริษัทย่อยมีภาระผูกพันและหนี้สินที่อาจเกิดขึ้นในภายหน้ารวมทั้งคดีที่ถูกฟ้องร้องจากบุคคลภายนอก
    ณ วันสิ้นปี 2548 ดังนี้

(1) บริษัทฯ
    และบริษัทย่อยมีภาระผูกพันที่จะต้องจ่ายในอนาคตเกี่ยวกับสัญญาเช่าและบริการอาคารสำนักงาน
    ที่ดิน มาตรวัดน้ำหนัก ภายในปี 2549 ถึงปี 2551 เป็นเงินประมาณ 19.60 ล้านบาท
    และสัญญาก่อสร้างเป็นเงินประมาณ 6.70 ล้านบาท

(2) บริษัทฯ มีหนังสือค้ำประกันที่ออกโดยธนาคารในนามบริษัทฯ เป็นเงินประมาณ 52 ล้านบาท
    ซึ่งค้ำประกันการปฏิบัติตามภาระผูกพันของบริษัทฯ ตามธุรกิจปกติ

(3) บริษัทฯ และบริษัทย่อยมีคดีที่ถูกฟ้องร้อง ณ วันสิ้นปี 2548 ดังนี้

    1.  บริษัทฯ ถูกฟ้องในคดีแพ่งตั้งแต่ปี 2540 โดยถูกกล่าวหาว่าลูกจ้างของบริษัทฯ
        ได้ทำละเมิดต่อผู้ถือหุ้นรายหนึ่ง ซึ่งได้เรียกค่าเสียหายเป็นจำนวนเงิน 40.60 ล้านบาท
        พร้อมดอกเบี้ยร้อยละ 15 ต่อปี และในปี 2545 ศาลแพ่งได้พิพากษาให้บริษัทฯ
        และจำเลยร่วมรับผิดชำระค่าเสียหายเป็นเงิน 7.10 ล้านบาท พร้อมดอกเบี้ยร้อยละ
        7.50 ต่อปีให้แก่โจทก์ โดยบริษัทฯ ได้ยื่นอุทธรณ์คดีดังกล่าวแล้ว
        อย่างไรก็ตามเพื่อความระมัดระวังรอบคอบบริษัทฯ
        จึงได้ตั้งสำรองเผื่อความเสียหายจากคดีดังกล่าวไว้ในบัญชี ณ วันสิ้นปี 2548
        เป็นเงินประมาณ 11.90 ล้านบาท

    2.  PT.LANNA HARITA INDONESIA
        ซึ่งเป็นบริษัทย่อยในประเทศอินโดนีเซียมีภาระหนี้สินที่อาจเกิดขึ้นจากการถูกฟ้องคดี ณ
        วันสิ้นปี 2548 รวมทั้งสิ้น 6 คดี คิดเป็นค่าเสียหายทั้งสิ้นประมาณ 105 ล้านบาท
        ซึ่งส่วนใหญ่เป็นคดีเกี่ยวกับการเรียกร้องกรรมสิทธิ์บนที่ดินที่ใช้ทำเหมืองถ่านหิน
        ซึ่งอยู่ระหว่างการพิจารณาของศาลชั้นต้น 1 คดี ส่วนอีก 5
        คดีนั้นศาลอุทธรณ์ได้พิพากษาให้บริษัทย่อยชนะทุกคดีแล้วแต่โจทก์อุทธรณ์ต่อศาลฎีกาขณะนี้อยู่ระหว่างการพิจารณาของศาลฎีกา
        อย่างไรก็ตามฝ่ายบริหารและทนายความของบริษัทย่อยเชื่อว่าจะไม่มีผลเสียหายเกิดขึ้นจากคดีความดังกล่าว
        จึงไม่ได้ตั้งสำรองเผื่อความเสียหายจากคดีดังกล่าวไว้ในบัญชีของบริษัทย่อยแต่อย่างใด

นอกจากรายการดังกล่าวข้างต้นแล้วไม่มีเหตุการณ์ผิดปกติร้ายแรงหรือเหตุการณ์สำคัญที่จะมีผลกระทบต่อฐานะการเงินและผลการดำเนินงานของบริษัทฯ
และบริษัทย่อยในอนาคตอย่างมีนัยสำคัญ